સમૃદ્ધિનું પ્રતિક એવી નાઇલ નદી માત્ર ઈજીપ્ત જ નહિ પણ એ જ્યાં જ્યાં થઇને વહે છે એ દરેક પ્રદેશોના ગ્રેસ-પ્રોગ્રેસ-ખુશહાલીની જવાબદારી પોતાની પીઠ પર લઈને વહે છે. એવી જ ખુશહાલીના વ્હેણમાં વહેતા મારા વિચારો, સ્મરણો, અનુભવો અને લાગણીઓના પ્રવાહને લઇ ‘નાઇલ ને કિનારેથી’ બ્લોગ શરુ કરું છું. આ બ્લોગ શરુ કરવા પાછળ એક મુખ્ય કારણ: …મન અને મગજમાંથી પસાર થઇ જતા (સમજોને કે વહી જતા) આચારો-વિચારો, સમાચારોને શબ્દોના બંધ વડે બાંધવું. નાઈલની બીજે પાર અપરંપાર સમૃદ્ધિઓ સમાયેલી છે. એમાં જાત ભાતના રંગો, ઢંગો ઉમંગો તરંગો ઉમેરવા છે. બસ…છુટ્ટા હાથે અને મને કાંઈ પણ લખવું છે. મારા પેલા વેપારી બ્લોગ ‘નેટ વેપાર’થી થોડું અલગ.